KOMISJONI OTSUS,

18. juuni 1999,

millega muudetakse komisjoni otsust 91/516/EMÜ, millega kehtestatakse loetelu koostisainetest, mille kasutamine segasöötades on keelatud

(avaldatud numbri K(1999) 1601 all)

(EMPs kohaldatav tekst)

(1999/420/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse segasöötade turustamist käsitlevat nõukogu 2. aprilli 1979. aasta direktiivi 79/373/EMÜ,1 viimati muudetud direktiiviga 98/87/EÜ,2 eriti selle artikli 10 punkti e,

ning arvestades järgmist:

(1) Komisjoni 27. juuni 1994. aasta otsusega 94/381/EÜ,3 mis käsitleb veiste spongioosse entsefalopaatia vastaseid kaitsemeetmeid ning imetajatelt pärinevate valkude söödana kasutamist, viimati muudetud otsusega 99/129/EÜ,4 on keelatud imetajate kudedest saadud valkude söötmine mäletsejalistele, kusjuures teatavate toodete suhtes, mida peetakse tervisele ohutuks, seda keeldu siiski ei kohaldata.

(2) Otsusega 99/129/EÜ, millega muudetakse otsust 94/381/EÜ, on keelust vabastatud toodete nimekirja lülitatud ka looma toornahkadest teatavates tingimustes toodetud "hüdrolüüsitud valgud, mille molekulmass on alla 10 000 aatommassiühiku".

(3) Praktilistel põhjustel ja veterinaariaalaste õigusaktide järjekindluse tagamiseks on komisjoni 9. septembri 1991. aasta otsusega 91/516/EMÜ,5 millega kehtestatakse loetelu koostisainetest, mille kasutamine segasöötades on keelatud, viimati muudetud otsusega 97/582/EÜ,6 keelatud kasutada mäletsejaliste söödana teatavaid imetajakudedest saadud valke ning seda otsust tuleks vastavalt muuta.

(4) Kehtestatud sätteid kohaldatakse, ilma et see piiraks mõnede liikmesriikide poolt nõukogu 27. novembri 1990. aasta direktiivi 90/667/EMÜ (millega kehtestatakse veterinaareeskirjad loomsete jäätmete kõrvaldamise, ümbertöötamise ja turuleviimise kohta ning haigustekitajate vältimise kohta loomset päritolu või kalast valmistatud loomasöötades ning muudetakse direktiivi 90/425/EMÜ)7 artikli 1 lõikega 2 lubatud juhtudel vastu võetud rangemaid sätteid.

(5) Käesolevas otsuses ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 91/516/EMÜ lisa muudetakse vastavalt käesoleva otsuse lisale.

Artikkel 2

Lisa sätteid kohaldatakse, ilma et see piiraks otsust 94/381/EÜ ja direktiivi 90/667/EMÜ artikli 1 lõikega 2 lubatud juhtudel liikmesriikide poolt vastu võetud sätteid.

Artikkel 3

Käesolevat otsust kohaldatakse alates 1. novembrist 1999.

Artikkel 4

Käesolev otsus on adresseeritud liikmesriikidele.

Brüssel, 18. juuni 1999

Komisjoni nimel

komisjoni liige

Franz FISCHLER

1 EÜT L 86, 6.4.1979, lk 30.

2 EÜT L 318, 27.11.1998, lk 43.

3 EÜT L 172, 7.7.1994, lk 23.

4 EÜT L 41, 16.2.1999, lk 14.

5 EÜT L 281, 9.10.1991, lk 23.

6 EÜT L 237, 28.8.1997, lk 39.

7 EÜT L 363, 27.12.1990, lk 51.

LISA

Punkti 9 kolmas alapunkt asendatakse järgmise tekstiga:

" hüdrolüüsitud valgud molekulmassiga alla 10 000 aatommassiühiku, mis:

i) pärinevad toornahkadest, mis on saadud tapamajas tapetud loomadelt, keda riiklik veterinaararst on tapaeelselt kontrollinud kooskõlas direktiivi 64/433/EMÜ I lisa VI peatükiga ning kelle kohta on tehtud otsus, et nad sobivad tapmiseks selles direktiivis nimetatud eesmärgil;

ja

ii) on saadud tootmismenetluse abil, mille puhul on võetud vajalikke meetmeid selleks, et toornahad saastuksid võimalikult vähe ning mille puhul toornahku on ette valmistatud pikeldamise, lubjatustamise ja ohtra pesemise abil, seejärel hoitud pH > 11 ja > 80 °C juures üle 3 tunni ning kuumtöödeldud temperatuuri > 140 °C ja rõhu > 3,6 baari juures 30 minutit; võib kasutada ka mõnda muud samaväärset tootmismenetlust, mille on kinnitanud komisjon pärast konsulteerimist asjakohase teaduskomiteega;

ja

iii) on valmistatud ettevõttes, mis rakendab enesekontrollisüsteemi (HACCP)."